ଯୋରନ୍ଦା, କପିଳାସ, ସପ୍ତଶଯ୍ୟାର ହେବ ବିକାଶ
ଢେଙ୍କାନାଳ ଅଫିସ, ୧୧।୨

ବିଶ୍ୱ ପ୍ରସିଦ୍ଧ ମାଘମେଳା ଅବସରରେ ଯୋରନ୍ଦାସ୍ଥିତ ମହିମା ଗାଦି ଧୁନି ମନ୍ଦିର ସମ୍ମୁଖରେ ସୋମବାର ସନ୍ଧ୍ୟାରେ ଉଦ୍ଘାଟିତ ହୋଇଛି ୩ୟ ମହିମା ମହୋତ୍ସବ। ଖଣିମନ୍ତ୍ରୀ ପ୍ରଫୁଲ୍ଲ କୁମାର ମଲ୍ଲିକ ମୁଖ୍ୟଅତିଥି ଭାବେ କାର୍ଯ୍ୟକ୍ରମକୁ ଉଦ୍ଘାଟନ କରି କହିଲେ, ସାମାଜିକ ବିଚାରଧାରାକୁ ନେଇ ମହିମା ଧର୍ମର ସୃଷ୍ଟି। ମହିମା ସାଧୁସନ୍ଥମାନେ ମତଭେଦ ଭୁଲି ଶାନ୍ତି ବଜାୟ ରଖିବା ସହ ଅଞ୍ଚଳର ବିକାଶ ଦାୟିତ୍ୱ କାନ୍ଧକୁ ନେବା ଉଚିତ। ମୁଖ୍ୟମନ୍ତ୍ରୀଙ୍କ ପ୍ରତ୍ୟକ୍ଷ ତତ୍ତ୍ୱାବଧାନରେ ଅଞ୍ଚଳରେ ପାନୀୟଜଳ ପ୍ରକଳ୍ପ ସମେତ ରାସ୍ତା ଉନ୍ନତୀକରଣ କାର୍ଯ୍ୟ ଜାରି ରହିଛି। କାଲୁରିଆଠାରେ ବ୍ରାହ୍ମଣୀ ନଦୀ ଉପରେ ୨୫୩ କୋଟି ଟଙ୍କା ବ୍ୟୟରେ ଏକ ସେତୁ ନିର୍ମାଣ ହେଉଛି ା ଯୋରନ୍ଦା, ସପ୍ତଶଯ୍ୟା ଏବଂ କପିଳାସ ପର୍ଯ୍ୟଟନସ୍ଥଳୀର ବିକାଶ ପାଇଁ ଉଦ୍ୟମ ଜାରି ରହିଥିବା ମନ୍ତ୍ରୀ ଅଭିଭାଷଣରେ କହିଥିଲେ। ସ୍ବତନ୍ତ୍ର ଅତିଥିଭାବେ ଆଇନମନ୍ତ୍ରୀ ପ୍ରତାପ ଜେନା ମହିମା ଧର୍ମ ତ୍ୟାଗ, ଶାନ୍ତିର ପ୍ରତୀକ ବୋଲି ମତ ରଖିଥିଲେ। ଶକ୍ତିମନ୍ତ୍ରୀ କ୍ୟାପଟେନ୍ ଦିବ୍ୟଶଙ୍କର ମିଶ୍ର କହିଲେ, ପଶ୍ଚିମ ଓଡ଼ିଶାର ଅନେକ ସ୍ଥାନରେ ମହିମା ଧର୍ମାବଲମ୍ବୀ ଅଛନ୍ତି। ଏହି ଧର୍ମରେ ଶୂନ୍ୟ, ନିରାକାର ବ୍ରହ୍ମଙ୍କ ଉପରେ ଅଗାଧ ବିଶ୍ୱାସ ରହିଛି। ମହିମା ଧର୍ମର ଅନ୍ୟତମ ପ୍ରଚାରକ ସନ୍ଥକବି ଭୀମ ଭୋଇଙ୍କ ପଂକ୍ତି ଜାତିସଂଘରେ ସ୍ଥାନ ପାଇବା ଓଡ଼ିଆ ଜାତି ପାଇଁ ଗର୍ବର ବିଷୟ ବୋଲି କହିଥିଲେ। ମହିମା ମହୋତ୍ସବ କମିଟି ସଭାପତି ତଥା ଢେଙ୍କାନାଳ ବିଧାୟକ ସୁଧୀର କୁମାର ସାମଲ ଉତ୍ସବରେ ଅଧ୍ୟକ୍ଷତା କରିଥିଲେ।  
ମହିମା ସାଧୁ ବାବା ନିତ୍ୟାନନ୍ଦ ଦାସ କହିଲେ, ଢେଙ୍କାନାଳର ସ୍ବର୍ଣ୍ଣ ତ୍ରିଭୁଜ ହେଉଛି ଯୋରନ୍ଦା, କପିଳାସ ଓ ସପ୍ତଶଯ୍ୟା। ହେଲେ ଏଠାରେ ସେପରି ବିକାଶ ହୋଇପାରି ନାହିଁ। ପର୍ଯ୍ୟଟକଙ୍କ ପାଇଁ ଯାତ୍ରୀନିବାସ, ପାନୀୟ ଜଳ ବ୍ୟବସ୍ଥା ନାହିଁ। ଏସବୁ ସମସ୍ୟାର ସମାଧାନ ଲାଗି ସେ ମନ୍ତ୍ରୀ, ବିଧାୟକଙ୍କ ଦୃଷ୍ଟି ଆକର୍ଷଣ କରିଥିଲେ। ମହିମା ସନ୍ନ୍ୟାସୀ ରଘୁନାଥ ବାବା ମହିମା ଧର୍ମର ଦର୍ଶନ ସମ୍ପର୍କରେ ଆଲୋକପାତ କରିଥିଲେ। ଏହି ଅବସରରେ ସ୍ମରଣିକା ‘ମହିମା’ ଉନ୍ମୋଚିତ ହୋଇଥିଲା। କମିଟି ପକ୍ଷରୁ ସାମାଜିକ କର୍ମୀ ତଥା ମହର୍ଷି ଦୟାନନ୍ଦ ସର୍ଭିସ ମିଶନ ସମ୍ପାଦକ ପ୍ରଦୀପ ସାହୁ, ଚଳଚ୍ଚିତ୍ର ଅଭିନେତ୍ରୀ ଏଲିନା, ଜିଲା ପ୍ରେସ କ୍ଲବ ସମ୍ପାଦକ ସତ୍ୟସ୍ବରୂପ ଦାସ, କୃଷକ ବିଜେଡି ଜିଲା ସଭାପତି ନରୋତ୍ତମ ସାହୁ, ସ୍ତ୍ରୀ ଓ ପ୍ରସୂତି ରୋଗ ଚିକିତ୍ସକ ଡା. ଦୀପକ ଦେହୁରୀ, ସାମାଜିକ କର୍ମୀ ଅଜିତ ସାହୁ, ନିରାକାର ରାଉତଙ୍କୁ ସମ୍ବର୍ଦ୍ଧିତ କରାଯାଇଥିଲା। କାର୍ଯ୍ୟକାରୀ ସଭାପତି ପ୍ରଶାନ୍ତ କୁମାର ରାଉତ ସ୍ବାଗତ ଭାଷଣ ଦେଇଥିବାବେଳେ ସମ୍ପାଦକ ସନ୍ତୋଷ ବିଶ୍ୱାଳ ବିବରଣୀ ପାଠ କରିଥିଲେ। ଶେଷରେ କଳାହାଣ୍ଡି ଲୋକନୃତ୍ୟ, ସମ୍ବଲପୁରର ଘୋଡାନାଚ, ଖଞ୍ଜଣି ଭଜନ, ଆଦିବାସୀ ନୃତ୍ୟ ସମେତ ସ୍ଥାନୀୟ ଅଞ୍ଚଳର ଛାତ୍ରୀଛାତ୍ରଙ୍କର ସାଂସ୍କୃତିକ ଅନୁଷ୍ଠିତ ହୋଇଥିଲା। ମଙ୍ଗଳବାର ମହୋତ୍ସବର ଉଦ୍ଯାପନୀ ଦିବସ ରହିଛି।